Απόφαση της Μεικτής Επιτροπής του ΕΟΧ

αριθ. 100/2000

της 10ης Νοεμβρίου 2000

για τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως τα άρθρα 86 και 98,

Εκτιμώντας τα ακόλουθα:

(1) Το πρωτόκολλο 31 της συμφωνίας τροποποιήθηκε από την απόφαση αριθ. 98/97 της Μεικτής Επιτροπής του ΕΟΧ, της 12ης Δεκεμβρίου 1997(1).

(2) H απόφαση 95/468/ΕΚ του Συμβουλίου, της 6ης Νοεμβρίου 1995, για την κοινοτική συμβολή της τηλεματικής ανταλλαγής δεδομένων μεταξύ των δημόσιων διοικήσεων στην Κοινότητα (IDA)(2) ενσωματώθηκε στο πρωτόκολλο 31 της συμφωνίας με την απόφαση αριθ. 98/97 της Μεικτής Επιτροπής του ΕΟΧ.

(3) Το Ευρωπαϊκό Δικαστήριο ακύρωσε την απόφαση 95/468/ΕΚ, στις 28 Μαΐου 1998.

(4) Τα αποτελέσματα των μέτρων που έλαβε η Επιτροπή με βάση την απόφαση 95/468/ΕΚ πριν από την ακύρωση από το Ευρωπαϊκό Δικαστήριο, διατηρούνται.

(5) Είναι σκόπιμο να επεκταθεί η συνεργασία των συμβαλλόμενων μερών της συμφωνίας για να συμπεριλάβει μια σειρά προσανατολισμών, περιλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA) [απόφαση αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου(3)] και μια σειρά δράσεων και μέτρων με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά [απόφαση αριθ. 1720/1999/ΕΚ του Ευρωπαϊκού Κοινοβουλίου και του Συμβουλίου(4)].

(6) Το πρωτόκολλο 31 της συμφωνίας θα πρέπει επομένως να τροποποιηθεί ώστε να είναι δυνατή η εν λόγω επέκταση της συνεργασίας με την έναρξη ισχύος των αντίστοιχων κοινοτικών πράξεων,

ΑΠΟΦΑΣΙΖΕΙ:

Άρθρο 1

Το άρθρο 17 παράγραφος 4 του πρωτοκόλλου 31 της συμφωνίας τροποποιείται ως εξής:

1. Η εισαγωγική πρόταση αντικαθίσταται από τα εξής:

"Οι ακόλουθες κοινοτικές πράξεις αποτελούν αντικείμενο του παρόντος άρθρου".

2. Προστίθενται οι ακόλουθες περιπτώσεις:

"- 399 D 1719: απόφαση αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 1999, σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA) (ΕΕ L 203 της 3.8.1999, σ. 1),

- 399 D 1720: απόφαση αριθ. 1720/1999/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 1999, για τη θέσπιση μιας σειράς δράσεων και μέτρων με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά (ΕΕ L 203 της 3.8.1999, σ. 9)."

Άρθρο 2

Στο τέλος του προσαρτήματος 3 του πρωτοκόλλου 31 της συμφωνίας, προστίθενται τα ακόλουθα:

"I. ΣΧΕΔΙΑ ΚΟΙΝΟΥ ΕΝΔΙΑΦΕΡΟΝΤΟΣ

Τα κράτη ΕΖΕΣ συμμετέχουν πλήρως στα ακόλουθα σχέδια κοινού ενδιαφέροντος στον τομέα των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων, όπως προκύπτουν από το άρθρο 3 παράγραφος 1 της απόφασης αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου:

Α. ΓΕΝΙΚΑ

- Εφαρμογή των δικτύων εκείνων τα οποία απαιτούνται για τη λειτουργία των Ευρωπαϊκών Οργανισμών και φορέων και για τη στήριξη του νομικού πλαισίου που διαμορφώνεται από τη δημιουργία των Ευρωπαϊκών Οργανισμών.

- Εφαρμογή δικτύων στον τομέα πολιτικών που αφορούν την ελεύθερη κυκλοφορία προσώπων, στο βαθμό που απαιτούνται για την υποστήριξη της δράσης των συμβαλλόμενων μερών της παρούσας συμφωνίας στο πλαίσιο της εν λόγω συμφωνίας.

- Εφαρμογή των δικτύων εκείνων τα οποία, στο πλαίσιο της παρούσας συμφωνίας και λόγω απροβλέπτων περιστάσεων, απαιτούνται επειγόντως για τη στήριξη της δράσης των συμβαλλόμενων μερών της παρούσας συμφωνίας, μεταξύ άλλων, για την προστασία της υγείας και της ζωής των ανθρώπων, των ζώων και των φυτών, των δικαιωμάτων των ευρωπαίων καταναλωτών, των συνθηκών διαβίωσης των προσώπων στον Ευρωπαϊκό Οικονομικό Χώρο, ή των θεμελιωδών συμφερόντων των συμβαλλομένων μερών.

Β. ΕΙΔΙΚΑ ΔΙΚΤΥΑ ΤΑ ΟΠΟΙΑ ΣΤΗΡΙΖΟΥΝ ΤΗΝ ΟΝΕ ΚΑΙ ΤΙΣ ΚΟΙΝΟΤΙΚΕΣ ΠΟΛΙΤΙΚΕΣ ΚΑΙ ΔΡΑΣΤΗΡΙΟΤΗΤΕΣ

- Τηλεματικά δίκτυα για την κοινοτική χρηματοδότηση, ιδίως για τη δημιουργία διεπαφής με υφιστάμενες τράπεζες δεδομένων της Επιτροπής προκειμένου να διευκολυνθεί η πρόσβαση των ευρωπαϊκών οργανισμών, και ειδικότερα των ΜΜΕ, σε κοινοτικές πηγές χρηματοδότησης.

- Τηλεματικά δίκτυα στον τομέα των στατιστικών, ιδίως όσον αφορά τη συλλογή και διάδοση στατιστικών στοιχείων.

- Τηλεματικά δίκτυα στον τομέα της δημοσίευσης επίσημων εγγράφων.

- Τηλεματικά δίκτυα στον τομέα της βιομηχανίας, ιδίως σχετικά με την ανταλλαγή πληροφοριών μεταξύ διοικήσεων επιφορτισμένων με βιομηχανικά θέματα, και μεταξύ των διοικήσεων αυτών και των συλλόγων βιομηχάνων, για την ανταλλαγή δεδομένων σχετικά με την έγκριση τύπου αυτοκινήτων μεταξύ διοικήσεων, καθώς και για υπηρεσίες που έχουν στόχο την απλοποίηση και βελτίωση της διαδικασίας συμπλήρωσης διοικητικών εντύπων.

- Τηλεματικά δίκτυα για την πολιτική στον τομέα του ανταγωνισμού, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση διαδικασιών ενημέρωσης και διαβούλευσης.

- Τηλεματικά δίκτυα στους τομείς του πολιτισμού, της ενημέρωσης, της επικοινωνίας και των οπτικοακουστικών μέσων, ιδίως για την ανταλλαγή πληροφοριών σχετικά με θέματα περιεχομένου σε ανοικτά δίκτυα και την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης.

- Τηλεματικά δίκτυα στον τομέα των μεταφορών, ιδίως για τη στήριξη της ανταλλαγής δεδομένων που αφορούν οδηγούς, οχήματα και μεταφορείς.

- Τηλεματικά δίκτυα στον τομέα του τουρισμού, του περιβάλλοντος, της προστασίας των καταναλωτών και της υγείας των καταναλωτών, για τη στήριξη της ανταλλαγής πληροφοριών μεταξύ των συμβαλλομένων μερών της παρούσας συμφωνίας.

Γ. ΔΙΟΡΓΑΝΙΚΑ ΔΙΚΤΥΑ

- Τηλεματικά δίκτυα προς στήριξη της διοργανικής ανταλλαγής πληροφοριών, και ιδίως:- προς διευκόλυνση της πολυγλωσσίας στις διοργανικές ανταλλαγές πληροφοριών, μέσω της διαχείρισης της ροής εργασίας στο χώρο της μετάφρασης και εργαλείων στήριξης της μετάφρασης, της κοινής χρήσης/ανταλλαγής πολύγλωσσων πόρων και της οργάνωσης της κοινής πρόσβασης σε βάσεις δεδομένων ορολογίας· και

- για την ανταλλαγή εγγράφων μεταξύ ευρωπαϊκών οργανισμών και φορέων και των ευρωπαϊκών θεσμικών οργάνων.

Δ. ΠΑΓΚΟΣΜΙΟΠΟΙΗΣΗ ΤΩΝ ΔΙΚΤΥΩΝ ΙDA

- Επέκταση των δικτύων ΙDA στον ΕΟΧ, στις χώρες της ΕΖΕΣ, στις χώρες της Κεντρικής και Ανατολικής Ευρώπης και σε άλλες συνδεδεμένες χώρες, καθώς και στις χώρες της Ομάδας των 7 και σε διεθνείς οργανισμούς, κυρίως όσον αφορά τα τηλεματικά δίκτυα κοινωνικής ασφάλειας, ιατρικής περίθαλψης, φαρμάκων και περιβάλλοντος.

II. ΟΡΙΖΟΝΤΙΕΣ ΔΡΑΣΕΙΣ ΚΑΙ ΜΕΤΡΑ

Οι χώρες ΕΖΕΣ συμμετέχουν στις ακόλουθες οριζόντιες δράσεις και μέτρα με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά όπως προκύπτουν από το άρθρο 3 παράγραφος 1 της απόφασης αριθ. 1720/1999/ΕΚ του Ευρωπαϊκού Κοινοβουλίου και του Συμβουλίου:

- υπηρεσίες γενικής χρήσης,

- κοινά εργαλεία και τεχνικές,

- διαλειτουργικότητα των περιεχομένων πληροφοριών,

- βασικές νομικές πρακτικές και πρακτικές ασφαλείας,

- διασφάλιση και έλεγχος της ποιότητας,

- διαλειτουργικότητα με τις εθνικές και περιφερειακές πρωτοβουλίες,

- διάδοση βέλτιστης πρακτικής."

Άρθρο 3

Η παρούσα απόφαση αρχίζει να ισχύει την 15η Δεκεμβρίου 2000, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(5).

Εφαρμόζεται από τις 3 Αυγούστου 1999.

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 10 Νοεμβρίου 2000.

Για τη Μεικτή Επιτροπή του ΕΟΧ

Ο Πρόεδρος

G. S. Gunnarsson

(1) ΕΕ L 193 της 9.7.1998, σ. 55.

(2) ΕΕ L 269 της 11.11.1995, σ. 23.

(3) ΕΕ L 203 της 3.8.1999, σ. 1.

(4) ΕΕ L 203 της 3.8.1999, σ. 9.

(5) Αναφέρονται συνταγματικές απαιτήσεις.